Kinders en selfone: Wees bewus van die gevare - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kinders en selfone: Wees bewus van die gevare
Kinders en selfone: Wees bewus van die gevare
Tradisionele kindervrese is dinge soos die donker, slange, inspuitings of donderweer. Deesdae is daar egter iets wat kinders meer vrees ─ om sonder 'n selfoon te wees en gevolglik nie kontak met ander te kan hê nie.
Nomofobie is die naam van hierdie vrees en tieners wat daaraan lei kan nie sonder hulle selfone leef nie. Volgens 'n onlangse studie deur die jeugnavorsingseenheid (JNE) by Unisa se Buro vir Marknavorsing (BMN) is oormatige selfoongebruik deur tieners tussen die ouderdomme 12 en 18 jaar 'n sosiale probleem.
Die impak van oormatige gebruik
Prof. Deon Tustin, hoof van die BMN, sê 'n studie waaraan 5 000 tieners deelgeneem het, toon dat oormatige selfoongebruik by tieners 'n emosionele impak op hulle psige het. Dit veroorsaak onder meer "konflik met vriende, sosiale isolasie, slaapversteuring, spyt dat teksboodskappe gestuur is en blootstelling aan pornografie".
Selfoontoegang maak die beskikbaarheid van aanlyn pornografie, wat 'n groot probleem onder ons Suid-Afrikaanse jeug is, so maklik soos die druk van enkele knoppies, beaam dr. Antoinette Basson, 'n sielkundige verbonde aan die BMN. Kenners reken Suid-Afrikaanse kinders word gemiddeld op die ouderdom van 11 jaar aan erge pornografie op selfone blootgestel.
Behalwe dat gemanipuleerde foto's vals beelde en verwagtings van seksuele verhoudings skep en 'n groot invloed op kinders se liggaamsbeeld en hul begrip van seksualiteit het, kan dit ook lei tot 'n verslawing wat moeilik is om af te skud.
Pornografie is 'n baie groter probleem as wat die meeste ouers en onderwysers dink, sê Rademeyer. "Kinders so jonk soos graad R is al na my gebring omdat hulle aan pornografie verslaaf is." Wanneer iemand na pornografie kyk, word daar (net soos by dwelmgebruik) dopamien en endorfiene vrygestel. En net soos met dwelms, bereik die gebruiker gou 'n versadigingspunt sodat meer en "harder" pornografie nodig is om dieselfde gevoel van bevrediging te bereik.
Wat staan ouers te doen?
"Pornografieverslawing moet met dieselfde erns en omsigtigheid as dwelmverslawing hanteer word," sê Rademeyer. Indien jy agterkom dat jou kind aan pornografie blootgestel is of gereeld daarna kyk, is haar raad die volgende: "Moenie jou kind verskreeu of verkleineer nie. Verduidelik aan hom of haar dat dit verkeerd is, maar dat julle die probleem as 'n span gaan aanpak. Soek professionele hulp, veral as dit al meer as een keer gebeur het."
Oor die algemeen is dit belangrik dat jy as ouer wéét wat jou kind met sy selfoon doen. Buiten pornografie is daar immers nog ander selfoongevare soos kuberboeliery en seksboodskappe, om maar net 'n paar te noem.
Beperk die tyd wat jou kind met 'n selfoon deurbring.
Leer hom om mooi te dink voordat hy iets op sy selfoon deel. Maak seker hy besef dat dít wat geplaas is nooit weer heeltemal uitgewis kan word nie.
Oorweeg die moontlikheid van 'n onderneming waarin jou kind hom verbind tot verantwoordelike selfoongebruik en jou toestemming gee dat jy dan en wan na sy selfoon mag kyk.
Nie net slegte nuus nie
Selfone maak deesdae deel uit van die meeste leerders se leefstyl en kan 'n belangrike rol in die vorming van jeugidentiteit speel indien dit op 'n verantwoordelike wyse gebruik word, sê Tustin.
Wanneer leerders hul selfone in die klas en saans afskakel voordat hulle gaan slaap, dit as 'n leerinstrument gebruik en vir hulself daaglikse tydsbeperkings vir die gebruik van daarvan instel, kan dit hulle veiliger, selfversekerd, ontspanne en in beheer van hul lewens laat voel.
As dit egter maklike en onmiddellike verligting bied van gevoelens soos angs, sosiale uitsluiting of verveling, kan dit negatiwiteit versterk. Daarom moet die gebruik daarvan gemonitor word.
Om uit te vind hoeveel keer per dag jy jou selfoon nagaan, kan 'n gratis, eenvoudige toepassing soos Checky by Google Play Store afgelaai word. Laai ook sagteware af wat verdagte webwerwe kan identifiseer en blokkeer. Die meeste slimfone het gratis sagteware beskikbaar wat kinders kan beskerm. Besoek www.kaspersky.co.za/safe-kids vir meer inligting.